Publicat al diari Avui: He ressaltat el negreta algunes frases. Nota: He editat el missatge per afegir uns salts de línia que no sortien. No he canviat res del contingut. Lloguer per a blancs immigració · Una parella lamenta no haver pogut quedar-se un pis i argumenten que el propietari els va rebutjar perquè ell és negre denúncia · El cas està en mans de SOS Racisme, que vol denunciar l'administrador per discriminació i acte racista Aina Mercader Susanna Adell i el seu marit són una de tantes parelles que estan embrancades en l'àrdua tasca de trobar un pis de lloguer a la ciutat de Barcelona. Fa gairebé un mes van tenir la sort de topar amb el tipus d'immoble que buscaven: "Nou, amb tres habitacions, ampli, amb ascensor i per un preu raonable, 660 euros cada mes". "Amb aquestes característiques -relata Susanna- jo entenc que em demanessin tot un seguit de requisits que, d'entrada, semblen un mica exagerats: tenir contracte fix, un aval bancari de quatre mesos i pagar tres mesos per avançat, és a dir, en total havíem de lliurar 4.620 euros". Fins aquí sembla que aquest article reflecteixi una situació relativament normal per a aquelles persones que busquen pis a la ciutat, però tot i que aquesta parella podia fer front a la factura, finalment no van poder quedar-se l'habitatge. Segons relata la parella, el mateix dia que ella va anar a lliurar la paga i senyal, l'administrador de Finques Mehopa, que gestionava el pis de la Sagrera, va voler saber amb qui viuria. "Jo li vaig dir que viuria amb el meu marit i tot va ser molt normal fins que em van demanar com es deia". El marit de Susanna es diu Mamadou Bâ, és negre i del Senegal. "L'administrador em va dir que ell no era racista, però que es fixava en la nacionalitat de les persones i que no volia negres ni africans als seus pisos perquè els fan malbé". Qüestió de preferència Javier Gimeno, que és així com es diu el propietari i administrador del pis, argüeix que "nosaltres legítimament li vam dir que no es podien quedar el pis perquè, d'entrada, la Susanna ens havia amagat informació i havia mentit. Quan va venir a interessar-se per l'immoble, ens va comentar que només hi viuria ella, després ens va canviar la versió i va dir que viuria amb la seva parella, però aquí ja s'havia trencat el principi de confiança". Gimeno matisa que "no té res a veure amb el fet que sigui negre o senegalès. A nosaltres ens preocupa saber qui viurà als pisos, els ingressos que tenen i d'on són. Precisament a mi no se'm pot acusar de racista, perquè en els darrers contractes d'arrendament que hem gestionat hi ha un gran nombre d'estrangers, com ara immigrants sud-americans i de països de l'Est". Ara el pis de la Sagrera ja està llogat. "Teníem dues opcions més i jo vaig preferir decantar-me per un altre llogater que ens agradava més. De fet, si hi ha diferents parelles, una d'espanyols i una d'estrangers, per exemple, jo tinc la llibertat de preferir la parella dels espanyols", explica Gimeno. Mamadou treballa com a electricista, té tots els papers en regla i el setembre del 2003 va arribar a Catalunya com a immigrant legal, ja que pocs mesos abans s'havia casat amb Susanna al Senegal. Per Susanna, que està treballant amb l'associació senegalesa JEA, "els immigrants africans són de segona classe, respecte a la resta de nouvinguts i en comparació, per exemple, amb els sud-americans". Mamadou explica, amb un català impecable, que molts compatriotes seus tenen greus dificultats per trobar pis: "Sovint els diuen que el pis ja està llogat o els doblen els preus i així no els queda més remei que llogar habitacions individuals entre uns quants". La parella viu, des de fa dos anys, en un pis de propietat en un carrer de Ciutat Vella que acostuma a ser l'escenari de moltes estirades de bosses. "A nosaltres ens han entrat a robar un cop a casa, però no ens volem canviar per això, sinó perquè algun dia potser voldrem tenir fills i aquest pis no té ascensor i, a més, és molt petitet". Susanna explica que van decidir fer saber el seu cas als mitjans de comunicació perquè "va ser indignant que ens rebutgessin per un motiu racista, per això creiem que amb l'ajuda del ressò mediàtic podem sensibilitzar la població sobre aquesta qüestió". Un altre ensurt Mamadou relata que des que viu a Barcelona ha patit altres "agressions racistes". Segons explica, "en els primers mesos que portava vivint aquí em van parar dos membres de la Policia Nacional per demanar-me els papers, però com que només em van preguntar en castellà, no vaig entendre el que em preguntaven. Quan els vaig argumentar que només entenia el català, els dos policies m'agafaren la cartera per buscar-me la documentació i de passada m'agafaren 50 euros". La parella va denunciar el fet, però lamenten que en aquell moment ningú els fes gaire cas. Avui Susanna i Mamadou -que està estudiant castellà- continuen buscant pis i el seu cas està en mans de SOS Racisme, que té previst denunciar l'administrador de finques per discriminació i acte racista. Susanna no vol tenir més ensurts: "Quan vegi un pis que m'agradi, el primer que diré és que estic casada amb un senegalès, no vull enganyar ningú i, a més, per què me n'hauria d'amagar?". ________________________________________________________ Fot gràcia que l'administrador digui que no és racista quan reconeix que no vol llogar el seu pis a un negre. I això que és un immigrant legal que demostra estar plenament integrat (treballa, PARLA CATALÀ...) És per enxampar a aquest Javier Gimeno i plantar-lo al mig del Senegal. 
Suposo que cadascú lloga el pis a qui vulgui. 
Però el que no pots és condicionar el lloguer al color de la pell. Això és discriminació por motiu de raça i, per tant, delicte. Imagina't ara que vas a llogar un pis i et diuen: "Ui, a tu no que ets català". Dubto que el teu missatge fos com el que has fet ara. 
Doncs em tocaria molt els ous, però respecto que una persona que te una propietat que és seva pugui fer el que vulgui. 
El dret a la propietat passa per sobre dels drets humans? 
Però que dius. Que tenen a veure els drets humans amb llogar un pis ? 
Doncs que ningú pot ser discriminat per raó de raça, sexe o religió. Et sona, petit aprenent de Hitler? 
Tranquila, que per raó de sexe ja he estat discriminat, tant buscant pis de lloguer com a la feina. petit aprenent de Hitler? Es veu que per pensar diferent a la majoria ja sóc un feixista. 
EDITO: Aleshores de què et queixes? No acabes de dir que el propietari del pis té dret a llogar-li a qui vulgui? No tens criteri, eh. 
Bé. Agafa el diari i fixa't que quan demanen un sexe en específic, demanaran una dona la imensa majoria de vegades.